Milan Kohút (geológ)

RNDr. **Milan Kohút**, CSc. (* 1. marec 1957, Handlová) je slovenský geológ, petrológ, petrogeochronológ a izotopový geochemik na Ústave vied o Zemi Slovenskej akadémie vied.

## Život
Narodil sa 1. marca 1957 v Handlovej. V mladosti žil v Nitrianskom Pravne. V roku 1976 nastúpil na štúdium geológie na Prírodovedeckej fakulte Univerzity Komenského. Po absolvovaní základnej a ložiskovej geológie nastúpil v roku 1981 na vtedajší Geologický ústav Dionýza Štúra (GÚDŠ). V roku 1983 obhájil rigoróznu prácu a získal titul RNDr. V roku 1996 obhájil kandidátsku prácu a získal titul CSc.

Väčšinu svojej vedeckej kariéry strávil v Štátnom geologickom ústave Dionýza Štúra. Špecializoval sa na mapovanie a petrologický výskym magmatických, hlavne granitoidných hornín a vulkanických skiel. Bol spoluautorom mnohých regionálnych geologických máp v mierke 1:50 000 (Lúčanská Malá Fatra, Veľká Fatra, Nízke Tatry, Starohorské vrchy, Považský Inovec, Malé Karpaty a Žiar). Bol zodpovedným riešiteľom projektu regionálnej geologickej mapy pohoria Žiar, ako jeden z mála odoborníkov z tejto organizácie získal aj vlastný APVV projekt. Organizoval a spoluorganizoval viaceré vedecké podujatia. Bol predsedom (2009 - 2013) a podpredsedom (2014 - 2017) Národného geologického komitétu.

Od roku 2016 pôsobí ako samostatný vedecký pracovník na Geologickom ústave SAV, neskôr transformovanom na Ústav vied o Zemi Slovenskej akadémie vied. 

Pôsobil ako výkonný redaktor a editor karentovaného vedeckého časopisu Geologica Carpathica.

## Významné publikácie
Články a kapitoly v monografiách:
* Kohút, M., Stein, H.J., 2005: Re-Os molybdenite dating of granite-related Sn-W-Mo mineralisation at Hnilec, Gemeric Superunit, Slovakia. Mineralogy and Petrology, 85, 3-4, 117–129
* Janočko, J., Pereszlényi, M., Vass, D., Bezák, V., Jacko, S. Jr., Jacko, S., Kohút, M., Polák, M. a Mello, J. 2006, Geology and hydrocarbon resources of the Inner Western Carpathians, Slovakia, and Poland. in Golonka, J. a Picha, F. J. (Editori), The Carpathians and their foreland: Geology and hydrocarbon resources, AAPG Memoir, 84, s. 569 – 603
* Kohút, M., Uher, P., Putiš, M., Ondrejka, M., Sergeev, S., Larionov, A. & Paderin, I., 2009: SHRIMP U-Th-Pb zircon dating of the granitoid massifs in the Malé Karpaty Mountains (Western Carpathians): evidence of Meso-Hercynian successive S- to I-type granitic magmatism. Geologica Carpathica, 60, 5, 345–350.

Mapy:
* Rakús, M., Elečko, M., Gašparík, J., Gorek, J., Halouzka, R., Havrila, M., Horniš, J., Kohút, M., Kysela, J., Miko, O., Pristaš, J., Pulec, M., Vozár, J., Vozárová, A. & Wunder, D., 1993: Geologická mapa Lúčanskej Malej Fatry 1 : 50 000. Regionálne geologické mapy Slovenska, Vydavateľstvo GÚDŠ, Bratislava.
* Polák, M., Bujnovský, A., Kohút, M., (Eds.) Filo, I., Pristaš, J., Havrila, M., Vozár, J., Mello, J., Rakús, M.,Buček, S. & Lexa, J., 1997: Geologická mapa Veľkej Fatry 1 : 50 000. Regionálne geologické mapy Slovenska, Vydavateľstvo ŠGÚDŠ Bratislava.
* Ivanička, J., Havrila, M., Kohút, M. (Eds.), Kováčik, M., Madarás, J., Olšavský, M., Hók, J., Polák, M., Filo, I., Elečko, M., Fordinál, K., Maglay, J., Pristaš, J. & Buček, S., 2007: Geologická mapa Považského Inovca a JV časti Trenčianskej kotliny. 1 : 50 000, Regionálne geologické mapy Slovenska, Vydavateľstvo ŠGÚDŠ, Bratislava

## Referencie

Kategória:Slovenskí geológovia
Kategória:Pracovníci Štátneho geologického ústavu Dionýza Štúra
Kategória:Pracovníci Slovenskej akadémie vied